Neuvoston päätöslauselma,

annettu 16 päivänä marraskuuta 2000,

Euroopan avaruusstrategiasta

(2000/C 371/02)

EUROOPAN UNIONIN NEUVOSTO, joka

OTTAA HUOMIOON avaruusalan saavutukset Euroopassa ja sen nykyisen korkean tason,

PALAUTTAA MIELEEN Euroopan avaruusjärjestön ja Euroopan yhteisöjen välisen synergian vahvistamisesta 22 päivänä kesäkuuta 1998 annetun neuvoston päätöslauselman(1), jonka Euroopan avaruusjärjestön (ESA) neuvosto hyväksyi samaan aikaan, Euroopan yhtenäisen avaruusstrategian kehittämisestä 2 päivänä joulukuuta 1999 annetun neuvoston päätöslauselman(2), jossa Euroopan komissiota pyydetään valmistelemaan yhdessä ESA:n kanssa tiedonanto eurooppalaisesta avaruusstrategiasta, sekä 11 ja 12 päivänä toukokuuta 1999 annetut Euroopan avaruusjärjestön (ESA) neuvoston ministeritason päätöslauselmat,

PANEE TYYTYVÄISENÄ MERKILLE että kyseisen pyynnön tuloksena on laadittu komission ja ESA:n toimeenpanevien elinten yhteinen asiakirja, jossa määritellään avaruusalan suuret haasteet Euroopalle,

OTTAA HUOMIOON 16 päivänä marraskuuta 2000 annetun ESA:n neuvoston päätöslauselman,

PALAUTTAA MIELEEN Euroopan parlamentin 18 päivänä toukokuuta 2000 annetun päätöslauselman "yhtenäisestä eurooppalaisesta avaruusstrategiasta"

OTTAA HUOMIOON ympäristön ja turvallisuuden maailmanlaajuisesta tarkkailusta tehdyn GMES-aloitteen (Global Monitoring for Environment and Security),

OTTAA HUOMIOON itsenäisen eurooppalaisen satelliittiradionavigointijärjestelmän (Galileo) määrittelyn nykyisen vaiheen,

PAINOTTAA JÄLLEEN avaruuden strategista luonnetta ja tarvetta noudattaa viimeisten kolmenkymmenen vuoden tärkeimpien saavutusten pohjalta jäsenvaltioiden poliittisiin pyrkimyksiin perustuvaa ja Euroopan rakentamisen haasteisiin vastaavaa kattavaa avaruuspolitiikkaa, ja TOTEAA, että tätä silmällä pitäen pitkäaikainen poliittinen sitoutuminen on välttämätön ehto tuollaisen politiikan harjoittamiselle,

1) TOTEAA, että avaruusstrategiassa on otettava huomioon satelliittijärjestelmien käytön kehitys eurooppalaisessa yhteiskunnassa sellaisilla aloilla kuin viestintä, merenkulku ja maahavainnointi ja ON YHTÄ MIELTÄ SIITÄ, että kyseisen yhteiskunnan kasvavan kysynnän ja tieteellisen tutkimuksen tarpeiden sekä teollisuuden kilpailukyvyn vaatimusten täyttämiseksi strategiaa on kehitettävä komission tiedonannossa nimettyjen kolmen tavoitteen mukaisesti, jotka ovat:

- avaruusalan toimien perustan vahvistaminen,

- tieteellisen tietämyksen kasvattaminen ja,

- niiden hyödyntäminen yhteiskunnassa ja markkinoilla.

TÄTÄ VARTEN NEUVOSTO

2) TUNNUSTAA, että hallituksilla, unionilla ja Euroopan avaruusjärjestöllä (ESA) on kullakin oma tehtävänsä avaruusjärjestelmiin liittyvän tutkimus- ja kehittämistyön tukemisessa ja vahvistamisessa ja että Euroopalla on oltava sellainen teknologinen perusta ja siihen liittyvät toimintainfrastruktuurit, että se voi sijoittua huipputasolle maailmanlaajuisessa kilpailussa.

3) TOTEAA, että taattu avaruuteen pääsy on ensisijaisen tärkeää ja että Euroopan kantorakettien sekä niihin liittyvän infrastruktuurin kilpailukyvyn ylläpito on Euroopalle strategisesti merkittävä tekijä.

4) PANEE MERKILLE avaruusalan eurooppalaisen tutkimustoiminnan tason, joka on jo mahdollistanut useita yhteistyöhankkeita etenkin transatlanttisella tasolla, KATSOO, että on huolehdittava Euroopan tutkimuspolitiikan johdonmukaisuudesta erityisesti kansainvälisen yhteistyön puitteissa sekä jatkettava aktiivisesti avaruusalan tiedeohjelmia, jotta ymmärtäisimme paremmin maailmankaikkeutta, aurinkokuntaa, planeettaamme, sen vuorovaikutusta ympäristönsä kanssa ja sen ilmastoa.

5) PANEE MERKILLE yksityisen sektorin kasvavan osallistumisen avaruusalan toimien kehittämiseen ja toteuttamiseen ja panee merkille teollisuuden rakenneuudistukset. KEHOTTAA komissiota tutkimaan yhdessä ESA:n kanssa olosuhteita, jotka edistävät yksityistä sijoittamista avaruusalaan Euroopassa vahvistamalla erityisesti julkisen ja yksityisen alan kumppanuutta. KOROSTAA tältä osin, että on syytä tähdentää pk-yritysten, osavalmistajien ja yleensäkin alihankkijoiden erityistä merkitystä tässä yhteydessä.

6) KOROSTAA tietotekniikan hallitsemisen strategista haastetta ja KANNUSTAA tässä suhteessa komissiota tutkimaan, missä määrin yhteisön politiikkojen avulla voidaan luoda puitteet satelliittiviestintäjärjestelmien hyödyntämisen edistämiseksi tietoyhteiskunnassa ja TTK-hankkeiden suosimiseksi tällä alalla yhdessä ESA:n ja eurooppalaisten sovellusjärjestelmäoperaattoreiden kanssa;

7) OTTAA HUOMIOON satelliittitietojen tärkeyden ympäristön hoidossa ja aluesuunnittelussa, ihmishenkien turvaamisessa katastrofien seurauksia käsiteltäessä, riskien valvonnassa ja siviiliturvallisuuden lujittamisessa ja ottaa huomioon tarpeen kehittää viipymättä operatiivisia tai esioperatiivisia sovelluspalveluja; EDISTÄÄ ympäristön valvomisessa ja suojelemisessa GMES-aloitetta, jonka myötä Euroopalla on saatavilla kaikki tarvittavat keinot näiden kysymyksien analysoimiseen ja hallitsemiseen, KEHOTTAA tätä varten komissiota, yhdessä ESA:n ja jäsenvaltioiden kanssa, saattamaan päätökseen tämän aloitteen puitteiden määrittely käyttäjien ja kansalaisyhteiskunnan tarpeiden pohjalta siten, että konkreettisia täytäntöönpanoehdotuksia voidaan laatia ennen vuoden 2001 ensimmäisen vuosipuoliskon loppua.

8) OTTAA HUOMIOON niin teknisesti kuin taloudellisestikin merkittävän haasteen, jonka satelliittiradionavigointijärjestelmän operatiivinen täytäntöönpano muodostaa, PALAUTTAA MIELEEN Galileo-hankkeen strategisen merkityksen ja tarpeen tehdä asiaa koskeva päätös ennen vuoden 2000 loppua sekä saada valmistelutyöt päätökseen tätä silmällä pitäen. SUOSITTELEE tässä yhteydessä tämän ohjelman kehittämiseksi yhden yhtenäisen yhteisön perustamista selventämään ESA:n ja komission tehtävät sekä hallinnoimaan työtä ja olemaan vastuussa jäsenvaltioille.

9) ON YHTÄ MIELTÄ SIITÄ, että edellä mainittujen tavoitteiden saavuttamiseksi ja eurooppalaisen avaruusstrategian panemiseksi täytäntöön Euroopan komission ja ESA:n on löydettävä tehokas yhteistyömuoto, jotta ESA voi toimia Euroopan yhteisön aloitteisiin liittyvien avaruusosuuden ja maaosuuden kehittämisen ja hankintojen täytäntöönpanovirastona, jonka kautta unioni saa käyttöönsä asiantuntemusta, mukaan luettuna ESA:n koordinoiman teknisten keskusten verkko.

TÄTÄ VARTEN NEUVOSTO

10) PYYTÄÄ Euroopan komissiota perustamaan yhteistyössä ESA:n kanssa mahdollisimman pian ja joka tapauksessa ennen vuoden 2000 loppua yhteisen korkean tason työryhmän, johon komissio ja ESA:n toimeenpanevat elimet osallistuvat. Tämän työryhmän, jonka on koostumukseltaan mahdollistettava yhteisön eri politiikkojen integroiminen avaruusstrategiaan, tehtävänä on syventää eurooppalaista avaruusstrategiaa ja muotoilla ehdotuksia sen toteuttamiseksi tiiviissä yhteistyössä jäsenvaltioiden kanssa.

11) SUOSITTELEE että työryhmän työskentelyssä otetaan huomioon Euroopan turvallisuus- ja puolustuspolitiikan kehitys.

12. KIIREHTII Euroopan komissiota, yhdessä ESA:n kanssa, antamaan tämän mukaisesti uutta vauhtia eurooppalaiselle avaruusstrategialle ja tekemään vuoden 2001 loppuun mennessä ensimmäisistä toimista ja saavutetusta edistyksestä selkoa Euroopan parlamentille ja Euroopan unionin neuvostolle sekä ESA:n neuvostolle.

(1) EYVL C 224, 17.7.1998, s. 1.

(2) EYVL C 375, 24.12.1999, s. 1.